Konur og atvinnulíf : Ísland með fullt hús stiga Heimsljós kynnir 15. janúar 2020 13:00 Ísland er í hópi átta ríkja sem fá hæstu einkunn , 100 stig , í nýrri skýrslu Alþjóðabankans um konur og atvinnulíf . Skýrslan sýnir að þrátt fyrir umbætur á síðustu árum hafa konur enn að jafnaði aðeins þrjá fjórðu hluta lagalegrar stöðu á við karla í heiminum þegar kemur að vinnumarkaði og viðskiptum . Í skýrslunni – Women , Business and the Law 2020 – eru tekin til skoðunar 190 hagkerfi . Rýnt er í lagaumhverfi og regluverk sem tengist vinnumarkaðsrétti kvenna . Niðurstaðan er sú að konum er enn mismunað á margvíslegan hátt og aðeins átta þjóðir fá fullt hús stiga . Í skýrslunni eru sérstaklega teknar til skoðunar umbætur á lagaumhverfi og regluverki á átta sviðum á síðustu rúmum tveimur árum í þágu kvenna , frá júní 2017 til september 2019 . Í ljós kemur að í 40 löndum hafa tekið gildi á 62 umbætur sem koma til með „ að styðja við bakið á konum – helmingi mannkyns – að nýta hæfileika sína og stuðla að hagvexti og þróun , “ eins og segir í frétt frá Alþjóðabankanum í tilefni skýrslunnar . Skýrslan sýnir engu að síður að staða kvenna er ákaflega misjöfn og meðal sumra þjóða hafa konur aðeins lítið brot af lagalegum rétti karla . Fram kemur í skýrslunni að flestar lagabætur hafa verið gerðar sem tengjast réttindum foreldra . Sextán þjóðir samþykktu að mati Alþjóðabankans jákvæðar breytingar á því sviði , meðal annars um fæðingarorlof og bann við uppsögnum barnshafandi kvenna . Þá hafa átta þjóðir í fyrsta sinn samþykkt lög um heimilisofbeldi , meðal sjö þjóða hafa ný lög verið sett gegn kynferðislegri áreitni á vinnustöðum og tólf þjóðir hafa fært í lög umbætur í launamálum . David Malpass forseti Alþjóðabankans telur bæði rétt og jákvætt frá efnahagslegu sjónarmiði að bæta lagaleg réttindi kvenna . Með auknu frelsi og vinnu utan heimilis taki konur þátt á vinnumarkaði og styrki hagkerfi þjóða sinna . Auk Íslands fengu sjö aðrar þjóðir fullt hús í skýrslu Alþjóðabankans , Kanada , Belgía , Danmörk , Frakkland , Lettland , Lúxemborg og Svíþjóð . Forsíða skýrslunnar Þessi grein er hluti af samstarfi Vísis og utanríkisráðuneytisins um miðlun frétta af þróunarsamstarfi Íslands um allan heim .